AVIVA Burjassot ofereix als deu col·legis de primària el lliure accés a la Cinemateca
2025-07-24

La regidoria de Promoció del Valencià de l’Ajuntament de Burjassot que dirigeix Estefanía Ballesteros, a través de AVIVA Burjassot, ha posat en marxa un nou servei educatiu i gratuït per als centres escolars de la localitat. Es tracta de la Cinemateca, una plataforma en línia que permet l’accés a un gran catàleg de pel·lícules i recursos audiovisuals en valencià, per al seu consum il·limitat, en l’àmbit de l’escola. Així, des de principi del curs escolar, els deu centres escolars d’Educació Primària de Burjassot tenen accés a la Cinemateca, després que AVIVA els haja facilitat les credencials de subscripció que, en ser sufragada per AVIVA, serà gratuïta per als col·legis.

D’aquesta manera, el professorat pot triar entre més de cinquanta films que inclouen tant pel·lícules com curtmetratges, organitzats per tipus de format, recomanació d’edat, temàtiques que plantegen els continguts i duració. A més dels drets de reproducció i d’exhibició col·lectiva dels continguts audiovisuals, la Cinemateca també inclou materials pedagògics complementaris a les pel·lícules, per a treballar a l’aula, abans o després del visionat, per a així enriquir l’experiència educativa. El servei de la Cinemateca estarà actiu fins al final del curs escolar 2024-2025.

Pel que respecta a les característiques dels continguts audiovisuals que conté la Cinemateca, estan dirigits a xiquets i xiquetes d’entre 2 i 12 anys; estan compromesos amb la diversitat, transmeten valors culturals i socials, contribueixen a l’educació i gestió emocional dels menors i estimulen la sensibilitat estètica.

La Cinemateca forma part del projecte Cinema a l’Escola d’Escola Valenciana.